# VONKK 273

***Sing ’n nuwe kerslied***

1.

Sing ’n nuwe kerslied\*,

sing ’n nuwe lied

oor die grootste vreugde

ons ooit aangebied.

Sing ’n nuwe lied

om Jesus te ontvang.

Sing ’n nuwe kerslied\*,

sing ’n nuwe lied.

2.

Vroeg een helder môre

sien ek, soos ’n droom,

voor my kamervenster

God se lenteboom –

in die boom een enkel

bloedrooi lenteblom.

Sing ’n nuwe kerslied\*;

sing ’n nuwe lied.

3.

Hoe het toe my hart met

God se vuur gegloei.

U het soos die bloeisel

tussen ons gebloei –

ongekende skoonheid,

helderheid en lig!

Sing ’n nuwe kerslied\*;

sing ’n nuwe lied.

4.

Josef en Maria,

herders en die ster

en die wyse manne –

hulle kom van ver.

Almal ken die storie,

almal hou dit vas.

Sing ’n nuwe kerslied\*;

sing ’n nuwe lied.

5.

Niemand het tevore,

niemand het daarna

ooit soveel gegee of

ooit so min gevra.

Stort jou hele hart uit,

gee jou hele self!

Sing ’n nuwe kerslied\*;

sing ’n nuwe lied.

\* “Sing ’n nuwe kerslied” kan telkens vervang word met die Frans: “Noël nouvelet” (Nuwe Kersfees). [Uitspraak = nouwhêl noewely]

Teks: *Noël nouvelet –* tradisioneel Frans; Afrikaanse teks: Breda Ludik 2012

Melodie: NOËL NOUVELET – ou Franse kersmelodie E15

Orrelbegeleiding: Gerrit Jordaan 2013 ©

Kantoryverwerking: Gerrit Jordaan 2013 ©

© Teks, orrel en kantory: 2013 VONKK-Uitgewers (admin Bybel-Media)

© melodie: Openbare besit

**RUBRIEK: Klassiek – Kersfees en Epifanie**